Kyseessä on paras uutinen Itämerelle yli vuosikymmeneen.

Itämerellä on käynnissä suurin suolapulssi sittem vuoden 2003. PASI LIESIMAA

Iltalehti on seurannut viime viikosta lähtien jännitysnäytelmää nimeltä suolapulssi – tuleeko se vai ei?

Tilanneseurantaan asiantuntevan apunsa on tarjonnut Suomen ympäristökeskuksen johtava tutkija Kai Myrberg. Häneltä saapui maanantaina aamupäivällä lyhyt ja ytimekäs sähköposti, johon mahtui kuitenkin ilouutinen:

– Kyllä nyt on Itämeren suolapulssi käynnissä!

Jopa 22 promillea

Vielä viime viikolla ei ollut varmaa, saako makeasta ja hapettomasta vedestä kärsivä Itämeri kunnon tyrskyt kauan kaivattua suolaista, hapekasta vettä.

Nyt tutkija uskaltaa sanoa, että kyllä saa.

– Tämä on vähintään keskisuuri suolapulssi. Kokoluokka tarkentuu vasta myöhemmissä mittauksissa, mutta ehdottomasti kyseessä on suurin suolapulssi sitten vuoden 2003.

Silloin viimeksi Itämeri sai suuren suolapulssin, joka myllersi rehevöitymisestä kärsivää merta pohjamutia myöten.

Nyt Arkonan altaalta on Myrbergin mukaan mitattu jopa noin 22 promillen suolapitoisuuksia, mikä on ennätyksellinen lukema. Lupaavia mittaustuloksia on saatu niin suomalaisten kuin saksalaisten tutkimusryhmien taholta.

Tuulet kohdillaan

Suolapulssi toteutui otollisten tuuliolosuhteiden ansiosta. Ensin tuuli puhalsi vettä Itämereltä pois niin, että vedenpinta laski. Sen jälkeen lännestä päin pauhaava myrskytuuli toi suolaista vettä tilalle. Otsikon päiväys 10.–15.12. saattaa hyvinkin vielä muuttua, sillä hyvässä lykyssä suolapulssi pysyy yllä vielä päiviä.

– Sääennusteiden perusteella se saattaa jatkua ainakin vielä ensi sunnuntaille asti, Myrberg kertoo.